作者：曹冠
词牌/韵律：哨遍

paragraphs: 壬戍孟秋，苏子夜游，赤壁舟轻漾。
观水光、弥渺接遥天，月出於东山之上。
与客同，清欢扣舷歌咏，开怀饮酒情酣畅。
如羽化登仙，乘风独立，飘然遗世高尚。
客吹箫、音韵远悠扬。
怨慕舞潜蛟、动凄凉。
自古英雄，孟德周郎。
旧踪可想。
噫，水与月兮，逝者如斯曷尝往。
变化如一瞬，盈虚兮、莫消长。
自不变而观，物我无尽，何须感物兴悲怅。
夫天地之间，物各有主，惟同风月清赏。
念江山美景岂可量。
吾与子、乐之兴徜徉。
听江渚、樵歌渔唱。
□侣鱼虾、友麋鹿，举匏尊相劝，人生堪笑，蜉蝣一梦，且纵扁舟放浪。
戏将坡赋度新声，试写高怀，自娱闲旷。